Source: https://e-justice.europa.eu/content_succession-380-el-mt.do?idTaxonomy=380&idCountry=el&plang=mt&init=true&member=1&removebanner=true
Timestamp: 2019-08-26 09:05:48+00:00
Document Index: 1671842

Matched Legal Cases: ['qorti ', 'Qorti ', 'qorti ', 'Qorti ', 'qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'qorti ', 'qorti ', 'Qorti ', 'Qorti ', 'qorti ']

Suċċessjonijiet - Greċja
Il-qorti kompetenti biex tisma’ rikorsi għal dikjarazzjoni ta’ eżegwibbiltà skont l-Artikolu 45(1) hija l-Qorti tal-Prim’Istanza b’Membru Wieħed [Μονομελές Πρωτοδικείο] tad-distrett li fih hija domiċiljata l-parti li kontriha qed tintalab l-eżekuzzjoni; jekk hija ma għandhiex domiċilju, allura tkun il-qorti tar-residenza tagħha; jekk ma jkollhiex l-anqas residenza, allura tkun kompetenti l-Qorti tal-Prim’Istanza b'Membru Wieħed tal-belt kapitali tal-pajjiż (l-Artikolu 905(1) tal-Kodiċi ta’ Proċedura Ċivili).
Il-qorti li għandha ġuriżdizzjoni biex tisma’ l-appelli kontra deċiżjonijiet li ngħataw skont l-Artikolu 45(1) hija l-Qorti tal-Appell b’Membru Wieħed [Μονομελές Εφετείο] li għaliha hija soġġetta l-Qorti tal-Prim’Istanza b’Membru Wieħed li semgħet l-applikazzjoni.
Il-Qorti Suprema [Άρειος Πάγος] hija l-qorti li quddiemha tista’ tiġi appellata d-deċiżjoni mogħtija fl-appell imsemmija fl-Artikolu 51 (il-Qorti tal-Appell b’Membru Wieħed).
L-eżegwibbiltà tiġi dikjarata mill-Qorti tal-Prim’Istanza b’Membru Wieħed fi proċedimenti ex parte (l-Artikoli 740 sa 781 tal-Kodiċi ta’ Proċedura Ċivili).
L-appelli quddiem il-Qorti tal-Appell b’Membru Wieħed kontra d-deċiżjoni msemmija hawn fuq tal-Qorti tal-Appell b’Membru Wieħed jinstemgħu fi proċedimenti kkontestati (l-Artikolu 524 tal-Kodiċi ta’ Proċedura Ċivili).
Id-deċiżjoni tista’ titħassar għal waħda mir-raġunijiet imsemmija fl-Artikolu 559 tal-Kodiċi ta’ Proċedura Ċivili.
Il-Qorti Ċivili Distrettwali [Ειρηνοδικείο] tad-distrett fejn id-decujus kellu d-domiċilju tiegħu fil-mument tal-mewt; jekk ma kellux domiċilju, ikollha kompetenza l-qorti tal-post ta’ residenza tiegħu; jekk ma kellux l-anqas residenza, allura tkun kompetenti l-Qorti Ċivili Distrettwali tal-belt kapitali tal-pajjiż (l-Artikolu 30 u 810) tal-Kodiċi ta’ Proċedura Ċivili).
A. - Id-deċiżjoni li tordna l-għoti ta’ ċertifikat ta’ suċċessjoni skont l-Artikolu 72(1) tar-Regolament tista’ tiġi kkontestata permezz ta’ appell quddiem il-Qorti tal-Prim’Istanza b’Diversi Membri [Πολυμελούς Πρωτοδικείου] tad-distrett fejn tinsab il-qorti ċivili distrettwali (l-Artikolu 824(1) flimkien mal-Artikolu 18 tal-Kodiċi ta’ Proċedura Ċivili).
B. Id-deċiżjoni li tordna r-revoka taċ-ċertifikat jew li tiddikjarah invalidu jew li temendah jew tħassru tista’ tiġi kkontestata, skont l-Artikoli 71 u 73(1)(a) tar-Regolament, permezz ta’ proċedimenti ta’ partijiet terzi biss quddiem il-qorti tas-suċċessjoni, li hija l-Qorti Ċivili Distrettwali [Ειρηνοδικείο] tad-distrett li fih kien domiċiljat d-decujus meta miet jew tar-residenza tiegħu jekk ma kellux domiċilju; jekk ma kellhiex residenza, allura tkun kompetenti l-Qorti Distrettwali tal-belt kapitali tal-pajjiż (l-Artikolu 823 u 824 tal-Kodiċi ta’ Proċedura Ċivili flimkien mal-Artikolu 1965 tal-Kodiċi Ċivili).
Għall-proċedura ta’ appell (ara l-punt A msemmi hawn fuq), ara l-Artikoli 495 sa 500 u 511 sa 537 tal-Kodiċi ta’ Proċedura Ċivili.
Għall-proċedimenti ta’ partijiet terzi (ara l-punt B msemmi hawn fuq), ara l-Artikoli 583 sa 590 tal-Kodiċi ta’ Proċedura Ċivili.
In-nutara huma l-professjonisti legali li huma kompetenti fil-qasam tas-suċċessjoni.
In-nutara jaħdmu taħt il-kontroll ta’ awtorità ġudizzjarja (il-Prosekutur Pubbliku fil-qorti tal-prim’istanza- Εισαγγελέα Πρωτοδικών).
In-nutara huma uffiċjali pubbliċi mingħajr salarju mogħtija awtorità tal-Istat biex ifasslu atti awtentiċi li għandhom il-validità ta’ dokumenti pubbliċi, bil-vantaġġi sussegwenti ta’ forza probatorja akbar, data konklużiva u eżegwibbiltà.
Fl-eżerċizzju tad-dmirijiet tagħhom, bl-applikazzjoni tal-liġi, in-nutara jissalvagwardjaw fl-istess ħin kemm l-interessi tal-istat kif ukoll tal-partijiet, u bħala avukati b’taħriġ akkademiku għoli jaġixxu imparzjalment, jagħtu ċertezza legali lil dawk involuti u jipprevjenu l-litigazzjoni.
Dawn il-kwalitajiet tan-nutara u tal-atti u d-dokumenti li jfasslu jfissru li n-nutara għandhom rwol attiv u effettiv fil-ġustizzja preventiva, fejn jissalvagwardjaw id-drittijiet ta’ kull min jidher quddiemhom.
L-aħħar aġġornament: 16/04/2019